**Pasientinformasjon**

Velkommen til operasjon
ved gynekologisk avdeling 4AC

**Tiden før operasjonen**

* **Praktisk**Forbered dine nærmeste med tanke på hjelp hjemme etter operasjonen.
Du kan ikke kjøre bil etter operasjonen, gjør derfor avtale med noen som kan hente deg*.* Du bør ha med deg mobiltelefon, slik at du kan ringe når du er klar for å bli hentet.

Du skal ikke være alene det første døgnet etter hjemkomst.

Det er ikke tillatt å ha på smykker, ringer, klokker o.l. under operasjonen. Du bør derfor ikke ta med deg noen form for verdisaker til sykehuset.

Dersom du har mistanke om at du kan være gravid bør du ta en graviditetstest før du møter.

* **Medisinbruk**
	+ Ta med evt. liste over medisiner du bruker. Dette er spesielt viktig hvis det er blitt endringer etter forundersøkelsen.
	+ Bruker du blodfortynnende medikamenter (for eksempel Marevan®, Eliquis® eller Xarelto®) må du slutte med disse før operasjon grunnet blødningsfare. Blodfortynnende sprøyte brukes i stedet. Du skal ha fått beskjed av legen ved forundersøkelsen om hvor lenge før operasjonen du må slutte.
	+ Bruker du Albyl-E kan du fortsette med det, unntatt hvis du skal ha ryggbedøvelse. Da må du slutte med tablettene 5 dager før operasjonen.
* **Forebygging blodpropp**
Varer operasjonen mer enn en halv time og du har andre risikofaktorer for blodpropp vil du få blodfortynnende sprøyte i noen dager. Det er viktig at du raskt kommer i daglig aktivitet.
* **Tobakksrøyking og hyppig alkoholbruk**
Bør ideelt kuttes ut 3-4 uker før og etter operasjon da disse øker faren for sårbetennelse og gjør at sår gror dårligere.
* **Fasting**For at vi skal kunne gi deg narkose, er det viktig at du følger disse fastereglene:
	+ Du kan spise/drikke inntil 6 timer før fremmøte.
	+ Inntil 2 timer før fremmøte kan du drikke klare væsker: vann, te, kaffe, saft.
	+ Du kan heller ikke bruke tyggegummi, spise pastiller, røyke eller bruke snus de to siste timene før fremmøte.
	+ Du skal kjøpe 2 næringsdrikker (**Provide Xtra Drink®** 200 ml juicebasert protein-/energidrikk) på apoteket. En kartong drikkes før midnatt kvelden før operasjonen og 1 kartong om morgenen klokken 06 eller minst 2 timer før operasjonen.

**Operasjonsdagen**

* **Hygiene**Operasjonsområdet må ikke ha sår eller kviser. For å forebygge betennelse i operasjonsområdet må du vaske hele kroppen med såpe kvelden før og om morgenen operasjonsdagen. Vær spesielt nøye med underlivet, navle, hender og føtter. Ikke bruk bodylotion eller parfyme. Ta av klokker, smykker, ringer og piercinger og la de bli igjen hjemme. Neglelakk må også fjernes (Gel-lakk trenger ikke å fjernes). Vi anbefaler at du har på deg varmt og komfortabelt tøy og strømper som er lett å ta på seg, og som ikke strammer over operasjonsområdet. Ta også med sko/tøfler som er lette å ta på.

For å redusere risiko for infeksjon er det viktig at du ikke selv fjerner hår nedentil 10-14 dager før operasjonen. Hvis nødvendig blir dette gjort når du kommer til avdelingen operasjonsdagen.

* **Nødvendig hjerte- og lungemedisin**
Ta med faste morgen-medisiner til sykehuset. Du vil få beskjed ved frammøte hvilke medisiner du kan ta om morgenen. Du skal med andre ord ikke ta faste medisiner som du bruker før du kommer til sykehuset. Unntak er hjertemedisin av typen «betablokker» og lungemedisin.
* **Bedøvelse**Operasjonen utføres i narkose eller med ryggbedøvelse. De fleste føler seg i god form og kan spise og drikke kort tid etter operasjonen.

**Etter hjemkomst**

* Ta kontakt ved feber, kraftig blødning eller økende smerter. Det samme gjelder hvis du får hevelse i bena eller økende tungpust.
* Ring Kvinneklinikken, gynekologisk seksjon på nr. **51518777.**
* **Prøvesvar**Alt vev som fjernes blir sendt til undersøkelse, og henvisende lege vil få svar på prøvene. Du kan også avtale med legen ved Kvinneklinikken om svaret skal formidles på andre måter.

Kvinneklinikken, SUS, oktober 2020
[www.sus.no/kvinneklinikken](http://www.sus.no/kvinneklinikken)